Les gestores i els gestors de la recerca són actors clau en l'èxit assolit per les entitats catalanes en el programa europeu d'R+I Horizon 2020, amb més de 1.000 milions d'euros captats per més de 2.000 projectes.
El dimarts 11 de juny va tenir lloc la 8a Trobada de Gestors de Projectes Europeus de Catalunya, coorganitzada per l' AGAUR i la UOC.
Prop de 300 gestors i gestores de diferents entitats de recerca i universitats catalanes van participar en l'esdeveniment, que va tenir com a lema Fem xarxa i compartim experiències!.
La benvinguda institucional a la Trobada va ser conduïda per Manuel Molina, Director Executiu de l'AGAUR, i Marta Aymerich, Vicerectora de Planificació Estratègica i Recerca de la UOC.
A continuació, Montse Daban, Cap de Relacions Internacionals de la Secretaria d'Universitats i Recerca de la Generalitat de Catalunya, va mostrar el posicionament i els reptes de Catalunya en R+I i va destacar l'impacte en cites i en la col·laboració internacional, amb més de 1.000 milions d'euros captats del programa Horizon 2020 fins a la data ( veure infografia ).
Aquesta xifra suposa un 2,4% del total de fons assignats al programa i 4,5 vegades més de fons captats que en el 6è programa marc.
Posteriorment, Mònica Mateu, consultora sènior de Science Business, va explicar els darrers avanços en l'elaboració del nou programa de recerca i innovació de la Unió Europea, Horizon Europe.
En aquesta vuitena edició, es va organitzar per primera vegada una dinàmica de presentació de pòsters per afavorir la participació i l'intercanvi de bones pràctiques, on van intervenir gestors de 12 institucions diferents de Catalunya.
Aquests es van centrar en els models organitzatius de les oficines de projectes, el suport en la preparació de propostes i la gestió de projectes i transferència de resultats.
Al voltant dels pòsters presentats es van establir diàlegs molt interessants que van servir per conèixer els equips de gestió de les diferents entitats, així com per compartir experiències i pràctiques innovadores.
La darrera sessió plenària va aportar informació sobre les principals novetats dels aspectes legals i financers en Horizon 2020, i va comptar amb la participació de Lucía del Río, Diana Castrillón i Gonzalo Arévalo, punts nacionals de contacte.
Els ponents van donar consells pràctics, van resoldre els dubtes dels assistents i van completar la trobada amb un taller pràctic sobre aspectes legals i financers.
La Cristina Rajo, Directora de la Unitat de Finançament de R&I de la UOC i la Cristina Borràs, Directora d'Internacionalització de l'AGAUR, van concloure la Trobada posant en valor el reconeixement i la necessitat de compartir experiència per l'activitat professional dels més de 700 gestors de la recerca de Catalunya.
A més, van presentar els resultats de les enquestes realitzades als participants en la Trobada pel que fa als serveis prestats per la Xarxa de Gestors i van anunciar que la propera edició tindrà lloc al PRBB, organitzada pel grup d'entitats ISGLOBAL, CRG, IMIM i la UPF
Podeu revisar els moments més destacats de la Trobada a través piulades etiquetats amb el hashtag.
Les presentacions es poden descarregar en la pàgina web de l'esdeveniment.